CELEX: 62020TN0520
Language: hr
Date: 2020-08-08 00:00:00
Title: Predmet T-520/20: Tužba podnesena 8. kolovoza 2020. – Bonicelli protiv Zajedničkog poduzeća Fuzija za energiju

5.10.2020   
            
            
               HR
            
            
               Službeni list Europske unije
            
            
               C 329/24
            
         
      Tužba podnesena 8. kolovoza 2020. – Bonicelli protiv Zajedničkog poduzeća Fuzija za energiju
      (Predmet T-520/20)
      (2020/C 329/44)
      Jezik postupka: francuski
      
         Stranke
      
      
         Tužitelj: Tullio Bonicelli (Badalona, Španjolska) (zastupnik: N. Lhoëst, odvjetnik)
      
         Tuženik: Europsko zajedničko poduzeće za ITER i razvoj energije fuzije
      
         Tužbeni zahtjev
      
      Tužitelj od Općeg suda zahtijeva da:
      
                  —
               
               
                  poništi odluku Fuzije za energiju od 24. listopada 2009., objavljenu istog dana, a koja sadržava popis članova osoblja promaknutih u sklopu postupka promaknuća za 2019. godinu jer na tom popisu nije navedeno ime T. Bonicellija;
               
            
                  —
               
               
                  prema potrebi, poništi odluku Fuzije za energiju od 8. svibnja 2020. o odbijanju T. Bonicellijeve žalbe, podnesene 22. siječnja 2020., protiv popisa članova osoblja promaknutih u sklopu postupka promaknuća za 2019. godinu;
               
            
                  —
               
               
                  naloži Fuziji za energiju snošenje svih troškova.
               
            
         Tužbeni razlozi i glavni argumenti
      
      U prilog osnovanosti tužbe tužitelj ističe pet tužbenih razloga.
      
                  1.
               
               
                  Prvi tužbeni razlog, koji se temelji na zlouporabi ovlasti i na povredi načela dobre uprave. Tužitelj se u tom pogledu poziva na tuženikovo sustavno odbijanje da promakne bilo kojeg dužnosnika u razred AD 14 i smatra da se tim odbijanjem uvelike prekoračuje diskrecijska ovlast kojom raspolaže nadležno tijelo za imenovanje (u daljnjem tekstu: NTI) u okviru postupka promaknuća.
               
            
                  2.
               
               
                  Drugi tužbeni razlog, koji se temelji na povredi članka 45. Pravilnika o osoblju za dužnosnike Europske unije (u daljnjem tekstu: Pravilnik) i na očitoj pogrešci u ocjeni. Tužitelj ističe da tuženik ne dokazuje da je proveo ispitivanje tužiteljevih zasluga i usporedbu njegovih zasluga s onima ostalih dužnosnika razvrstanih u razred AD 13.
               
            
                  3.
               
               
                  Treći tužbeni razlog, koji se temelji na diskriminaciji tužitelja jer se na njega, u svojstvu načelnika odjela, ne odnose odredbe članka 30. stavaka 8. i 9. Priloga XIII. Pravilniku i ujedno je žrtva tuženikova odbijanja da promakne bilo kojeg dužnosnika u razred AD 14. Na taj način određeni dužnosnici istog razreda kao i tužitelj, ali koji nisu načelnici odjela, mogu primati veću plaću.
               
            
                  4.
               
               
                  Četvrti tužbeni razlog, koji se temelji na povredi načela razvoja karijere. U tom se pogledu tužitelj poziva na svoja izvrsna izvješća o ocjenjivanju, kontinuitet svojih zasluga, razinu ispunjavanih odgovornosti, korištenje više jezika u okviru svojega rada, svoj radni staž u razredu i prijedlog njegova hijerarhijski nadređenog da ga se promakne u okviru postupka promaknuća za 2019. godinu i preporuku, u istom smislu, zajedničkog odbora za promaknuće.
               
            
                  5.
               
               
                  Peti tužbeni razlog, koji se temelji na nedostatku u obrazloženju. Tužitelj osobito smatra da NTI-jevu obrazloženju za odbijanje njegove žalbe nedostaju podaci koji su specifični za njegov slučaj, što je jednako potpunom nepostojanju obrazloženja.